CELEX: 32021D0150
Language: hr
Date: 2020-12-16 00:00:00
Title: Provedbena odluka Komisije (EU) 2021/150 оd 16. prosinca 2020. o izuzeću zračnoj luci City of Derry od zahtjeva za posjedovanje certifikata koji izdaje Irska na temelju članka 41. stavka 6. Uredbe (EU) 2018/1139 Europskog parlamenta i Vijeća (priopćeno pod brojem dokumenta C(2020) 8914) (Vjerodostojan je samo tekst na engleskom jeziku)

9.2.2021   
               
               
                  HR
               
               
                  Službeni list Europske unije
               
               
                  L 45/5
               
            
         PROVEDBENA ODLUKA KOMISIJE (EU) 2021/150
         оd 16. prosinca 2020.
         o izuzeću zračnoj luci City of Derry od zahtjeva za posjedovanje certifikata koji izdaje Irska na temelju članka 41. stavka 6. Uredbe (EU) 2018/1139 Europskog parlamenta i Vijeća
         
            
               (priopćeno pod brojem dokumenta C(2020) 8914)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 41. stavak 6. treći podstavak,
         nakon savjetovanja s Odborom za primjenu zajedničkih sigurnosnih pravila u području civilnog zrakoplovstva,
         budući da:
         
                     (1)
                  
                  
                     Zračna luka City of Derry nalazi se u Ujedinjenoj Kraljevini i dio je škotskog područja letnih informacija (FIR) „Scottish FIR” blizu granice irskog područja letnih informacija „Shannon FIR”. Tijekom instrumentalnog postupka prilaza zračnoj luci zrakoplov mora prije konačnog slijetanja ući u irsko područje letnih informacija „Shannon FIR”. Iz praktičnih razloga, kako bi se u zračnoj luci olakšalo sigurno izvođenje postupaka instrumentalnog prilaza, irska zrakoplovna tijela delegirala su upravljanje zračnim prometom/usluge u zračnoj plovidbi (ATM/ANS) za taj prilaz pružatelju ATM-a/ANS-a u zračnoj luci City of Derry. Certifikati koje su nadležna tijela Ujedinjene Kraljevine izdala pružateljima usluga u zračnoj plovidbi iz Ujedinjene Kraljevine u skladu s Uredbom (EU) 2018/1139 više neće biti valjani u Uniji nakon isteka prijelaznog razdoblja utvrđenog u Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2) („Sporazum o povlačenju”).
                  
               
                     (2)
                  
                  
                     Nakon isteka prijelaznog razdoblja pružatelji ATM-a/ANS-a iz Ujedinjene Kraljevine moći će pružati usluge u Uniji kao pružatelji ATM-a/ANS-a iz trećih zemalja pod uvjetom da imaju valjan certifikat koji je izdala Agencija Europske unije za sigurnost zračnog prometa („Agencija”) u skladu s člankom 80. Uredbe (EU) 2018/1139.
                  
               
                     (3)
                  
                  
                     Dana 21. kolovoza 2019. Irska uprava za zrakoplovstvo, kao irsko nadležno tijelo i u ime Irske, izvijestila je o svojoj namjeri da zračnoj luci City of Derry odobri izuzeće od zahtjeva za posjedovanje certifikata pružatelja usluga ATM-a/ANS-a koji izdaje Irska, u skladu s člankom 41. stavkom 6. Uredbe (EU) 2018/1139. Očekuje se da će se to izuzeće početi primjenjivati sljedećeg dana od dana isteka prijelaznog razdoblja iz članka 126. Sporazuma o povlačenju.
                  
               
                     (4)
                  
                  
                     Predloženo izuzeće i obrazloženje izuzeća ocijenila je Agencija, koja u svojoj preporuci od 29. kolovoza 2019. zaključuje da su ispunjeni svi uvjeti iz članka 41. stavka 6. Uredbe (EU) 2018/1139.
                  
               
                     (5)
                  
                  
                     Konkretno, glavno mjesto poslovanja pružatelja usluga nalazi se izvan državnog područja za koje je nadležna Irska. Nadalje, tijekom prilaza zračnoj luci City of Derry zrakoplov mora ući u vrlo malen dio irskog područja letnih informacija „Shannon FIR” te bi stoga bilo nesrazmjerno da se mora podnositi zahtjev za certifikaciju pružatelja ATM-a/ANS-a za tako neznatnu količinu zračnog prometa. Pružatelj usluga ATM-a/ANS-a za zračnu luku City of Derry trenutačno ima certifikat koji je izdala Uprava Ujedinjene Kraljevine za civilno zrakoplovstvo u skladu s Uredbom (EU) 2018/1139 te su s Irskom upravom za zrakoplovstvo, kao nadležnim tijelom za Irsku, postignuti formalni dogovori o nadzoru i provedbi kako bi se osigurala usklađenost s primjenjivim propisima, a posebno bitnim zahtjevima iz članka 40. Uredbe (EU) 2018/1139. Opseg izuzeća jasno je definiran i ostaje ograničen samo na najnužnije, a ako ono traje dulje od pet godina, Irska uprava za zrakoplovstvo morat će ga redovito preispitivati u odgovarajućim vremenskim razmacima, odnosno na godišnjoj osnovi, te potom o tome izvijestiti Komisiju. Konačno, izuzeće se primjenjuje na nediskriminirajući način.
                  
               
                     (6)
                  
                  
                     Izuzeće zračnoj luci City of Derry od zahtjeva za posjedovanje certifikata pružatelja usluga ATM-a/ANS-a koji izdaje Irska u skladu je s uvjetima iz članka 41. stavka 6. prvog podstavka Uredbe (EU) 2018/1139,
                  
               DONIJELA JE OVU ODLUKU:
         
            Članak 1.
            Izuzeće zračnoj luci City of Derry od zahtjeva za posjedovanje certifikata za upravljanje zračnim prometom i za usluge u zračnoj plovidbi (ATM/ANS) koji izdaje Irska u skladu je s uvjetima iz članka 41. stavka 6. Uredbe (EU) 2018/1139.
         
         
            Članak 2.
            Ova Odluka primjenjuje se od sljedećeg dana od dana prestanka primjene prava Unije na Ujedinjenu Kraljevinu u skladu s člancima 126. i 127. Sporazuma o povlačenju.
            Ova je Odluka upućena Irskoj.
         
         
            Sastavljeno u Bruxellesu 16. prosinca 2020.
            
               
                  Za Komisiju
               
               Adina-Ioana VĂLEAN
               
                  Članica Komisije
               
            
         
         
            (1)  SL L 212, 22.8.2018., str. 1.
         
         
            (2)  SL L 29, 31.1.2020., str. 7.